Parlementêre SAUK-ondersoek vertraagSABC-gebou in Kaapstad Foto: Maroela Media Humphrey Maxegwana, die voorsitter van die komitee, het gesê die ondersoek sloer in belang van regverdigheid aangesien die wetgewer die raadslede en hul regsverteenwoordigers genoegsame tyd moet gee om voor te berei. “Die komitee het regsadvies ingewin oor die gepaste proses wat gevolg moet word en het besluit om te hou by die reëls van natuurlike geregtigheid. Die komitee berei tans voor vir die verhoor,” het Maxegwana gesê. “Die komitee hoop om kennisgewings van die verhoor aan die raadslede te stuur – nie later nie as Vrydag 28 Oktober 2016.” Maxegwana het gesê die datum van die verhoor sal eers aangekondig word nadat die formele verhoorkennisgewings uitgestuur is, maar die ondersoek sal afgehandel wees voor die Nasionale Vergadering se laaste sitting op 24 November. Daar is twee weke gelede tydens ŉ komiteevergadering besluit dat die SAUK-raadslede gevra sal word om te bedank. Indien hulle sou weier, sal ŉ ondersoek na hul bevoegdheid om in die raad te dien gedoen word. Hierdie besluit volg nadat Obert Maguvhe, die raadsvoorsitter, en James Aguma, die waarnemende uitvoerende hoof, hul besluit om die omstrede Hlaudi Motsoeneng weer in ŉ senior posisie by die openbare uitsaaier aan te stel, verdedig het. Die besluit om Motsoeneng weer aan te stel volg nadat ŉ appèlhofuitspraak sy vorige aanstelling as bedryfshoof ter syde gestel het. Twee raadslede het later besluit om hulle van Maguvhe en die res van die raad te distansieer. Hulle het aan LP’s gesê hulle sal bedank en het versoek dat die raad ontbind word. Nadat die komitee besluit het op die ondersoek, het Maguvhe ŉ mediakonferensie in Johannesburg gehou waar hy LP’s daarvan beskuldig het dat hulle hom en sy mederaadslede probeer boelie om te bedank. Hy het volgehou dat hy nie sal bedank nie. “Ek wil julle nie aan ŉ lyntjie hou nie; laat die ondersoek kom. Ek is gereed daarvoor, so dit beteken ek gaan nêrens heen nie,” het Maghuve gesê.